A Bizottság 2383/2002/EK rendelete
(2002. december 30.)
az olívaolaj-termelésre vonatkozó támogatási rendszernek az 1998/1999-2003/2004. gazdasági évben történő alkalmazására irányadó részletes szabályok megállapításáról szóló 2366/98/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1513/2001/EK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 5. cikkére,
tekintettel a legutóbb az 1639/98/EK rendelettel [3] módosított, az olívaolaj termelésére nyújtott támogatásra és az olívaolaj termelői szervezeteinek támogatására vonatkozó általános szabályok megállapításáról szóló, 1984. július 17-i 2261/84/EGK tanácsi rendeletre [4] és különösen annak 19. cikkére,
tekintettel az 1513/2001/EK rendelettel módosított, az olaj- és zsírpiac közös szervezésének létrehozásáról szóló 136/66/EGK rendelet módosításáról szóló, 1998. július 20-i 1638/98/EK tanácsi rendeletre [5] és különösen annak 4. cikkére,
mivel:
(1) A legutóbb az 1249/2002/EK rendelettel [6] módosított 2366/98/EK bizottsági rendelet [7] 1. cikke megállapítja, hogy az olajbogyó-termelőknek minden gazdasági év december 1-je előtt termésnyilatkozatot kell benyújtaniuk. A fent említett rendelet 20. cikkének (1) bekezdése meghatározza, hogy a termelői szervezetek és - adott esetben - azok szövetségei minden gazdasági év január 1-je előtt benyújtják tagjaik termésnyilatkozatait és azok bármely módosításait az érintett tagállam hatáskörrel rendelkező hatóságához.
(2) Azonban egyes olajbogyó-termelő régiókban, különösen a nagy számú termésnyilatkozat, az olajfaligetek átszervezése vagy más különleges körülmények miatt a fenti dátumok nem megfelelőek az ellenőrzés céljára. Ezért rendelkezést kell hozni a tagállamok számára, hogy bizonyos határok között kiterjeszthessék a termésnyilatkozatoknak a hatáskörrel rendelkező hatósághoz történő benyújtására irányadó határidőt, bizonyos régiókban az ellenőrzés hatékonyságának javítása céljából.
(3) Az olívaolaj termelési támogatási rendszerének irányítása és ellenőrzése megkívánja a 2366/98/EK rendelet 5. cikkében előírt rendszeres információ nyújtását az új telepítésekre vonatkozóan. Ebből következően, az 1998/1999. és 1999/2000. gazdasági éveket követően az olajfák számáról is értesíteni kell a Bizottságot.
(4) A 2366/98/EK rendeletet ennek megfelelően módosítani kell.
(5) A 2366/98/EK rendelet 1. cikke (1) bekezdésében említett határidőnek a folyó gazdasági évtől történő meghosszabbítása érdekében ezt a rendeletet 2002. november 30-ától kell alkalmazni. Ezért rendelkezni kell az azonnali hatálybalépés érdekében.
(6) Az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 2366/98/EK rendelet a következőképpen módosul:
1. Az 1. cikk (1) bekezdése helyébe a következő szöveg lép:
"(1) Annak érdekében, hogy a 136/66/EGK rendelet 5. cikkében előírt olívaolaj-termelési támogatásban részesüljenek, az olajbogyó-termelők minden gazdasági év december 1-je előtt benyújtják a termelésbe bevont olajfáikra vonatkozó termésnyilatkozatukat, amelyben közlik a nyilatkozatnak megfelelő gazdasági év november 1-jén kezelésükben álló olajfaligetek részletes adatait. Azonban bizonyos régiókban az ellenőrzés hatékonyságának fokozása céljából a tagállamok meghosszabbíthatják a termésnyilatkozat benyújtásának határidejét maximum három hónappal.
Az érintett gazdasági év január 1-je előtt a tagállamok tájékoztatják a Bizottságot azokról a régiókról és okokról, melyekre vonatkozóan a termésnyilatkozat benyújtásának határidejét meghosszabbították, valamint az újonnan meghatározott határidőről."
2. Az 5. cikk (4) bekezdése helyébe a következő (4) és (5) bekezdés lép:
"(4) 2001. október 31-e előtt a tagállamok tájékoztatják a Bizottságot azokról a rendelkezésekről, amelyeket a (2) és (3) bekezdés alkalmazásának ellenőrzése és a jogsértők felelősségre vonása érdekében hoztak.
(5) Az érintett gazdasági év október 31-e előtt, a tagállamok tájékoztatják a Bizottságot az olajfák számáról, amelyek vonatkozásában a (2) bekezdéssel összhangban:
- telepítési szándéknyilatkozatot nyújtottak be,
- a tagállam úgy véli, hogy azok kivágott fákat pótló telepítések,
- a tagállam úgy véli, hogy azok a 4. cikknek megfelelően jóváhagyott program keretében végzett telepítések,
- a tagállam úgy véli, hogy 2001. október 31-e után nem támogatható pótlólagos telepítések.
Azonban a 2000/2001. és 2001/2002. gazdasági években az első albekezdésben említett információról 2003. február 28-a előtt kell tájékoztatni a Bizottságot."
3. A 20. cikk (1) bekezdése helyébe a következő szöveg lép:
"(1) Minden gazdasági év január 1-je előtt a termelői szervezetek, adott esetben azok szövetségei, benyújtják tagjaik termésnyilatkozatát és azok valamennyi módosítását az érintett tagállam hatáskörrel rendelkező szervéhez. Azonban bizonyos régiókban az ellenőrzés hatékonyságának fokozása céljából a tagállamok maximum három hónappal meghosszabbíthatják a termésnyilatkozat benyújtásának határidejét.
A tagállamok az érintett gazdasági év január 1-je előtt tájékoztatják a Bizottságot azokról a régiókról és okokról, melyekre vonatkozóan a termésnyilatkozat benyújtásának határidejét meghosszabbították, valamint az újonnan meghatározott határidőről."
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 2002. november 30-ától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. december 30-án.